
SISSEJUHATUS 

Käesolevas dokumendis määratletakse Narva linna haljastuse arendamise eesmärgid ja tegevussuunad aastani 2014, lähtudes haljastuse visioonist, ning tuuakse välja seosed teise asjassepuutuvate arengukavadega. Eesmärgid on kooskõlas Ida-Virumaa arengustrateegiaga ja Narva linna arengustrateegiaga 2020. Haljastuse arengukava täpsustab ja laiendab järgmisi Narva linna arengukavas toodud eesmärke:

· Strateegiline eesmärk 1.2:  elukeskkonna infrastruktuur on parandatud

· Strateegiline eesmärk 1.3: linnaelanikele on tagatud mugavad elutingimused (täpsemalt tegevussuund 1.3.3: parandada keskkonna olukorda).

Narva linna haljastuse arengukava koostamisele eelnenud etappides viidi läbi linnaelanike küsitlus, koostati haljasalade ajalooline ülevaade, anti hinnang haljasalade seisundile ja koostati haljasalade hooldusnõuded ning nende tulemusi on arvestatud käesolevas töös. 

METOODIKA

Arengukava koostamisel on arvestatud rahvusvahelist kogemust samalaadsete arengukavade koostamisel ja Eestis kasutatavaid metoodikaid ning samas on lähtutud Narva haljastuse olemasolevast olukorrast ja kõige olulisematest arendamist vajavatest valdkondadest. Eesmärkide seadmisel on Narva spetsiifikat arvestades lähtutud kahest planeerimise mudelist -  teemapõhise planeerimise mudelist ja nn “joonele seadmise mudelist”. Esimese puhul keskendutakse arendamist vajavale valdkonnale (haljastus), selgitades välja prioriteetsed teemad lähtudes teravamatest probleemidest ja linna võimalustest. Teise puhul pööratakse tähelepanu sellele, mida on vaja arendada organisatsioonis, et kindlustada valdkonnas püstitatud eesmärkide saavutamine (viimast lähenemist nõutakse vastavalt Rahandusministeeriumi määrusele riikliku tasandi arengukavade koostamisel, kuid seda on organisatsiooni arendamise vajadust arvestades otstarbekas rakendada ka omavalitsuse tasandi arengukavade koostamisel). Eesmärkide seadmisel võeti aluseks arengukava koostamise I etapis teostatud haljastuse olemasoleva olukorra analüüs, Narva elanike seas läbi viidud küsitluse tulemused ja rühmatöö käigus väljatoodud probleemid ning esialgsed eesmärgid.

Arengukava esimesed kolm eesmärki on seatud tulenevalt I etapis teostatud haljastuse olukorra analüüsist, kohapeal läbi viidud vaatlustest ja I etapi rühmatööst ning on suunatud otseselt haljastuse olukorra parandamisele. Eesmärgid 4 ja 5 tulenevad küsitluses tõstatatud probleemidest ja elanikkonna poolt pakutud lahendustest ning samuti I etapi rühmatööst (sarnased eesmärgid esinevad tavaliselt ka mujal maailmas koostatud haljastuse arengukavades). Eraldi eesmärkidena on need seatud seetõttu, et elanikkonna arvates on teemad väga olulised ning tegemist on valdkondadega, mida seni ei ole prioriteetsete teemadena käsitletud, kuid mis oma töömahukuse ja mõju suuruse tõttu on äärmiselt olulised. Eesmärk 6 on seatud organisatsiooni arendamise vajadusest tulenevalt ning ka selle eraldi eesmärgina väljatoomist põhjendab see, et nii I etapi rühmatöös kui ka küsitluses pöörati vastavale teemale suurt tähelepanu.

Ülevaate sellest, kui olulised on eesmärgid 4, 5 ja 6 annab alljärgnev lühiülevaade küsitlusest:

· Turvalisuse puudumise tõttu ei julge haljasalasid kasutada 61% vastanutest.

· Haljasalade heakorda ja pargiinventari seisundit pidas ebarahuldavaks 79% vastanutest.

· 57% küsitletutest pakkus välja mitmesuguseid võimalusi parkide atraktiivsemaks muutmiseks, millest enamus on seotud teenuste pakkumise ja ürituste korraldamisega, mis omakorda eeldab aktiivsemat koostööd era- ja III sektoriga.

· Haljastuse olukorra parandamiseks tegi ettepanekuid 61% küsitletutest ning arvestatav osa vastanutest tõi siin soovitusena korraldada laupäevakuid/talguid, korraldada erinevaid heakorrakonkursse, tõhustada järelevalvet heakorraeeskirjade täitmise üle ning suurendada koostöös politseiga patrullide arvu haljasaladel.  

· Linnavalitsuse haljastusalase kompetentsi tõstmist pidas oluliseks 5% vastanutest ning soovitati palgata maastikuarhitekt ja spetsialistid haljastustööde läbiviimiseks.

· 3% vastanutest elanikud näevad ka vajadust suurendada haljastustööde läbiviimiseks vajaliku rahalise ressursi suurendamist linna eelarvest.

Mõõdikute seadmisel on lähtutud üldlevinud tavast, et need seatakse eesmärkidele, mitte visioonile. Kuna ka riiklikul tasandil järgitakse seda rahvusvaheliselt tunnustatud meetodit, on sama põhimõtet järgitud ka käesolevas dokumendis.

OLEMASOLEV OLUKORD

1. Looduslikud tingimused

Narva linna ilmet kujundavateks peamisteks looduslikeks objektideks on Narva jõgi ja veehoidla, teised väiksemad veekogud ning Tallinna maanteest põhjapool paiknev linna läbiv

klindiastang, mida on osavalt ära kasutatud juba barokiajal kindlustussüsteemi rajamiseks. Seega jaguneb Narva linna territoorium Põhja-Eesti lavamaa kirdepoolseks nurgaks ja sellest põhja poole jäävast aastangualusest rannikumadalikust, Soome lahe nõoks (rannikumadaliku tasandikud on merelahtede maismaajäänukid).

Lubjakiviplatood piirab idast järskude nõlvadega Narva jõeorg. Neil nõlvadel on võimalik keset linna näha ürgset loodust paekiviklindi näol. Viimane vajaks ehk rohkemgi rõhutamist ja teadlikumalt eksponeerimist loodusliku mitmekesisuse kandjatena ehitatud linnakeskkonnas. Narva jõgi  on ainuke jõgi Peipsi järve vesikonnast, mis voolab järvest välja ehk viib merre Peipsi vett. Jõe looduslikku sängi muudeti seoses Narva hüdroelektrijaama ehitusega ning looduslik jõesäng koos Euroopa võimsaima joaga jäi peaaegu kuivaks.  

Seega paikneb Narvas kaks diametraalselt erinevate omadustega kasvukeskkonda haljastusele:  aluseline paepealne ja happelise keskkonnaga klindialused.  

Linna suuremad rohealad paiknevad tiheasustuse äärealadel: lõuna-edelaosas nn Kadastiku ala ning põhja-loodeosas asuv metsamassiiv. 

Avalike puhkealadena on olulisemad rohelised alad jõe kaldal raudteesillast jõesadamani, vanalinna bastionite vöönd, Võidu park ning mitmed väiksemad pargid, skväärid ja haljasalad linna hoonestatud osas, ka rohked hoonete ümbruse kõrghaljastusega õuealad. Kahjuks on piiritoimingute tõttu avalikust kasutusest väljas kesklinnas olev jõeäärse roheala lõik silla ümbruses ja Hermanni kindlusemüüri äärne jõekallas.

2. Asustuse kujunemine

Inimene on Narva alade loodusmaastikku mõjutanud väga kaugetest aegadest alates. Esimesed teated sellest pärinevad kiviajast. Kudrukülas, Riigikülas ja Joaorus on avastatud asulakohti, Siivertsist ja Tõrvalast leitud kiviajast merre sattunud esemeid. Narva jõe kaldaterrassil on väljakaevamised andnud tulemuseks mesoliitikumist (VI-IV a-tuhat e. Kr.) ja neoliitikumist pärit asulakoha. Eraldi lähedaloleval künkal on olnud varase metalliaja kindlustatud asula. Riigikülas ja Kudrukülas tehtud kaevamised on andnud rohkelt neoliitilist keraamikat.

13. sajandi algul asus Narva jõe alamjooksul Narvia küla nime kandev asula ja selle lähedale kerkis arvatavasti 1276. aastal ida-läänesuunalise ja põhja–lõunasuunalise kaubatee ristumiskohta Narva linnus. Selle ehitusega algabki Narva linna ajalugu. Piirikindlusena oli Narva ajalooliseks missiooniks kaitsta Lääne-Euroopa tsivilisatsiooni, samas olla Venemaa ja Lääne-Euroopa vahel toimuva transiitkaubanduse sõlmpunktiks ning seeläbi olla vahendajaks Lääne- ja Ida-Euroopa lähendaja teineteisele.

3. Narva linna haljasalad

Haljasalade ja parkide olemasolu ning nende seisundit on kahtlemata mõjutanud eri asjatud ja stiilid. Kaudselt võib neid jagada neljaks: keskaegne kindluslinn, Narva kui barokklinn, tööstuslinn 19. sajandi II poolel ja 20. sajandi I poolel ning neljandaks pärast 1940. aastat ehitatud sotsialistlik linn. Viimast võib veel jagada nii stalinlikuks pseudoklassitsistlikuks, kui ka sellele järgnenud 1960-80. aastate vabaplaneeringuliseks linnaks. (Haljasalade ajalooline ülevaade koos soovitustega haljasalade projekteerimiseks ja hooldamiseks on koostatud käesoleva projekti I etapis).

Peamiseks probleemiks senises haljasalade arendamises on alafinantseerimine, mis võimaldab teostada vaid hädavajalikke hooldustöid. Elanikkonna hinnangul on peamisteks probleemideks turvalisuse puudumine ja haljasalade kasutusvõimaluste vähesus (tugiteenuste puudumine ning mängu- ja spordivahendite nappus).

Narva linna tänavahaljastus on enamuses heas korras. Kuna umbes 70% tänavavõrgust moodustavad puiesteed, on linna tänavaruum muljetavaldav. Ka siin on eristatavad eri aegadel eri stiilides käsitletavad linnatänavad. Tüüpilisim näide Stalini ajast on Puškini skväär ja samanimeline alleetänav. 1960-80. aastate linnatänavad kannavad toonaste kehtinud normidekohaseid iseloomujooni nii oma laiuse kui haljastatuse seisukohalt. Siit võib leida ülelinnalise tähtsusega magistraaltänavaid (näit. Kangelaste ja Kreenholmi tänavad), aga ka eri kategooriates väiksemaid linnatänavaid ja nende kogujateid. Valdavas osas on alleede haljastus rahuldavas kuni heas seisundis.

4. Kalmistud 

Kalmistukultuur euroopalikus mõistes on omaette kultuuriväärtus, mis näitab aegade sidet ja mineviku väärtustamist. Viimasega pole Narva kalmistutel sugugi kõik korras. 

Narva linna kalmistud paiknevad linna põhjaosas. Põhjapoolsem neist on Peetri koguduse surnuaed, millega külgneb Garnisoni kalmistu, kus ristid on küll murtud ja hävitatud, kuid kalmukünkad hauakivide rauast ristide kinnituskohtadega on neil kenasti säilinud. Samal teepoolel linnale mõnevõra lähemal asub suur kalmistute kompleks, mis on olnud jaotatud eri koguduste vahel -  Aleksandri koguduse surnuaed, Kreenholmi surnuaed, endine vene sõjaväelaste surnuaed, linna surnuaed, Peetri koguduse surnuaed, Kristuse Ülestõusmise kiriku surnuaed, soome koguduse surnuaed. Linnast väljuval suunal kalmistukompleksist linna pool mõnevõrra teest eemalduvana on näidatud babtisti, juudi ja muhameedlaste surnuaiad ning ka loomade surnuaed. Aeg on Narva kalmistutele toonud lisa Saksa sõdurite ja sõjavangide surnuaia näol ja mis kannab praegu ametlikku nime Sutthofi park. Pargi võiks täpsuse huvides nimetada kalmistupargiks. 

Kindlasti leidub vanadel kalmistutel hulgaliselt kultuuriväärtusi: väärtuslikke kinnis- ja vallasmälestisi, dekoratiivhaljastust ja kindlasti ka oma ajastuid peegeldavaid ning eri religioonide tavasid järgivaid aiakunsti objekte, mis vajavad arvelevõtmist ja säilitusrežiimide kirjeldamist/kehtestamist. 

5. Linnametsad

Narva linn on puhkealana kasutatavate metsade poolest suhteliselt vaeses seisus võrreldes nii mõnegi teise Eesti linnaga. Linnaelanikele olulisematest metsa-aladest paikneb üks Pähklimäe linnaosa vahetus läheduses, teine piki Narva-Jõesuusse viivat teed (Siivertsi) ja kolmas metsaala Kadastiku 2 tiigi ümbruses. Suuremad metsaalad paiknevad veel tuhamägede ümbruses (Kõrgesoo ja veehoidla) ja lisaks sellele on väiksemaid metsalisi alasid Kulgu, Sunda ja Soldino piirkonnas. Enamasti on tegemist peamiselt lehtpuudest (lepp, haab, kask) koosnevate lodumetsadega (täpsemat liigilist koosseisu vt OÜ Dianland ülevaatest). Metsaalune kannatab kevadeti ja sügiseti liigvee all, mille põhjuseks on jõe lähedus ning metsa ja jõe vahel kulgev vete vaba liikumist takistav tee muldkeha. Samas on sellised lehtpuuliikidega salumetsad tihti väga liigirikka elustikuga ja see suureneb sedavõrd, mida vanemaks puistu saab. Siin tuleks koos keskkonnaspetsialistidega pöörata tähelepanu bioloogilise mitmekesisuse säilitamise ja suurendamise tingimuste kirjeldamisele/väljatöötamisele. Kõik paigad linnas ei saa 21. sajandil olla mõõdetavad ainult inimese kasutustingimuste mõõdupuuga.

Pähklimäe linnaosaga külgneva metsa servas paikneb vana prügila. See tuleb rekultiveerida puhkekohaks, näit. suusamäeks ja/või ekstreemspordiharrastajatele. Pähklimäel kasutatakse vaid metsa läbivat teed, kus armastatakse jalutada ja jalgrattaga sõita. Eriti intensiivselt leiab see tee kasutust kergliiklusteena suvisel ajal, kuna otseteel Narvast Narva-Jõesuusse on intensiivne autoliiklus.

Linna metsad on kaua olnud hooldamata ja muudetud valdavalt omavolilise olmeprügi mahapaneku kohaks. 

NARVA HALJASTUSE ARENGUKAVA SEOSED TEISTE ARENGUDOKUMENTIDEGA

Käesolevas osas on välja toodud haljastuse arengukava seosed nende Narva linna arengudokumentidega, millel on olemas vastasmõju haljastuse arengukavaga. Välja on toodud eelkõige need teemad, mis nõuavad rakenduskavade kooskõlastamist, et saavutada kavandatud tööde õiges järjestuses teostamise kaudu kulutuste optimaalseim tase. Riiklikest arengukavadest on toodud seosed ja Eesti eluasemevaldkonna arengukavaga (täpsemalt vastavate rakenduskavadega), mis on olulised lisafinantseerimise võimaluste leidmisel.

1. Seosed Narva linna arengudokumentidega

 (Märkus: lähteülesandes oli soovitud vaadelda seost Eesti maa-arhitektuuri ja maastiku arengukavaga, kuid nimetatud dokument ei ole mingil määral linna haljastusega seotud, mistõttu seda ei käsitleta. Olemasolevaid ja olulisemaid eskiise ja detailplaneeringuid, üldplaneeringut ja maakonna planeeringut on arvestatud kogu töö koostamisel ja peamised seosed on kirjeldatud kaartide juurde kuuluvas osas)

1.1. Narva linnamööbli arengukava

Linnamööbli arengukava rakendamisel tuleb lisaks seal määratletud tsoonidele kindlasti arvestada ka haljasalade ajaloolise taustaga ning nagu linnamööbli arengukavas märgitud, muuta vajadusel väljapakutud lahendusi. Juhul, kui tegemist on parkide terviklike rekonstrueerimisprojektidega, ei peaks linnamööbli arengukava projekteerijatele piiranguid seadma.  

Linnamööbli arengukavas ei ole välja pakutud lahendusi eraldi tualettide jaoks (on ainult koos ootepaviljoniga), kuid haljastuse arengukava raames läbiviidud küsitlus toob selgelt välja vajaduse varustada multifunktsionaalsed pargid ka tualettidega. See vajadus on eriti selge sel puhul, kui haljasaladel korraldatakse rahvaüritusi (kontserdid, perepäevad, võistlused jmt). Samuti vajab täiendavat lahendust koerte jalutus- ja treeningväljakule vajalik varustus. Seoses jäätmete sorteerimise nõudega võiks täiendavalt käsitleda ka jäätmete liigiti kogumise võimaldamist haljasaladel (vt. lisatud fotosid)

1.2. Narva linna transpordi arengukava

Narva linna transpordi arengukavaga on haljastuse arengukava seotud kahes valdkonnas – kergliiklusteed ja tänavahaljastus.

Kergliiklusteede väljaarendamisel peaks püüdma teid rajada esmajärjekorras rohekoridoride aladele (vt rohevõrgustiku kaarti), et tagada teede kasutajate ohutus ja tervislik keskkond. Transpordi arengukava koostamisel on võimalik jalgrattateede kavandamisel kasutada elanike seas haljastuse arengukava koostamise raames läbi viidud küsitluse tulemusi, mille põhjal kõige enam soovitakse kergliiklustee rajamist Narva-Jõesuu suunal (eeldab koostööd naabervaldadega), Kesklinnas, Tallinna maantee ääres ja Pähklimäel (Kangelaste tn). 

Uute tänavate ja liiklussõlmede rajamisel tuleb haljastuse osa kavandada juba projekteerimise faasis. Olemasolevate tänavate uuendamisel tuleb jälgida seda, et olemasolev kõrghaljastus säiliks võimalikult suures mahus. Samas peaks kompleksselt lahendama tänavahaljastuse uuendamise ja tänavate uuendamise – kui on kavas puiesteede uuendamine, ei tohi see toimuda enne kui on tehtud vajalikud teetööd. Samas võiks teetööde järjekorra määramisel arvestada ka sellega, kus vajavad alleed kõige kiiremini väljavahetamist. Seetõttu peab tööde ajagraafiku koostamisel võrdlema nii tänavate kui ka puiesteede uuendamise prioriteete ning sellest lähtudes koostada optimaalseim tööde (objektide) järjekord. Puiesteede uuendamise tuleb koostööd teha ka elektriliinide valdajatega, võimalusel kavandades liinide maasse paigutamine.

1.3. Veevärgi- ja kanalisatsioonisüsteemi rekonstrueerimine

Samuti nagu teede ja tänavate rekonstrueerimise puhul on vaja haljastuse rajamise ja uuendamise kavad kooskõlastada kehtiva ühisveevärgi- ja kanalisatsioonisüsteemi arendamise kavaga 2008-2020, et leida optimaalseim tööde järjekord erinevate valdkondade prioriteete arvestades. 

 2. Seosed riiklike arengukavadega

Narva haljastuse arengukava olulisemad seosed riikliku tasandi arengukavade osas on Keskkonnastrateegia ja Eesti eluasemevaldkonna arengukavaga. Järgnevalt on välja toodud tegevussuunad/meetmed ja tegevused Keskkonnategevuskavast ja Eesti eluasemevaldkonna arengukava rakendusplaanist, millega Narva haljastuse arengukava tegevused tihedalt seotud on. Nimetatud seosed on olulised lisafinantseerimise taotlemisel riigieelarvest Narva haljastuse arengukavas toodud tegevuste elluviimiseks. (täpsustused antakse järgmises etapis)

2.1. Keskkonnategevuskava 2007-2013

Tegevussuund 1.4.1. Metsanduse arengu pikaajaline kavandamine lähtudes metsa kasutamise majanduslike, sotsiaalsete, ökoloogiliste ja kultuuriliste vajaduste tasakaalustatud rahuldamisest

1.4.1.2. Vanuselise mitmekesisuse säilitamisele ja tüpoloogilise esinduslikkuse tagamisele suunatud kavade ja regulatsioonide väljatöötamine (KKM)

Tegevussuund 2.1.3. Järelevalve ning korralduslike süsteemide tõhustamine ja arendamine maakasutuse suunamiseks väljaspool kaitstavaid alasid, mis soodustab maastike ja liikide mitmekesisuse säilimist

2.1.3.1. Omavalitsuste tasandi rohevõrgustiku elementide ja kasutustingimuste seadmise ning seire põhimõtete väljatöötamine ning planeerimise ja keskkonnakasutuse suunamisega seotud meetmete väljatöötamine ja rakendamine lähtudes keskkonnataluvusest

2.1.3.2. Kriteeriumide, juhendite ja regulatsioonide väljatöötamine ning edasiarendamine maakasutuse suunamiseks, et tagada maastike ja liikide mitmekesisuse säilimine

Tegevussuund 3.4.2. Regulatsioonide ja toetuste süsteemi arendamine ja rakendamine ühistranspordi ja kergliikluse arendamiseks

3.4.2.2. Jalgrattateede võrgu ehitamine asulates ja linnades

3.4.2.4. Jalgrattahoidlate ja parklate ehitamine

Tegevussuund 4.1.3. Regulatsioonide, juhendite ja tegevuskavade väljatöötamine terviseriskide maandamiseks linnakeskkonnas

4.1.3.2. Tiheasustusega piirkonnas õhusaastet, müra, kiirgus- ja vibratsioonitaset ning katastroofide ohtu suurendavate olemasolevate rajatiste mõju vähendamise tegevuskava väljatöötamine ja rakendamine

Tegevussuund 5.2. Keskkonnamõju hindamise ja keskkonnamõju strateegilise hindamise süsteemi täiustamine ja jätkusuutlikkuse tagamine

5.2.4. Keskkonnamõju hindamise ja keskkonnamõju strateegilise hindamise läbiviimine

2.2. Eesti eluasemevaldkonna arengukava 2008-2013 rakendusplaan 2008 aastaks

MEEDE 3.2: Korterelamupiirkondade korrastamine

3.2.1. Elanikkonna kaasamine ja teadlikkuse tõstmine (MKM, toetuse saaja MTÜ)

3.2.3. Korterelamute õuealade korrastamise toetamine (SA Kredex, toetuse saaja KOV)

MEEDE 3.3 Linnaliste piirkondade arendamine

3.3.1. Avaliku linnaruumi ja rekreatsioonialade väljaarendamine ning haljastuse parandamine linnades ja linnalähedastel aladel (SiM, EAS, toetuse saaja KOV)

3.3.2. Avalikuks kasutuseks mõeldud alade planeeringute koostamine (SiM, EAS, toetuse saaja KOV)

HALJASTUSE ARENDAMISE PÕHIMÕTTED

Kõik haljastusalased tegevused viiakse läbi plaanipäraselt vastavalt haljastuse arengukavale ja linna eelarvest rahaliselt toetatuna. 

Hooldustööde teostamine ning haljasalade rajamine ja rekonstrueerimine toimub vastavalt uuringutele, koostatud projektidele või kavadele ja spetsialistide soovitustele. Linna haljastuse rajamisel lähtutakse elanikkonna vajadustest, laiendades haljasalade kasutusfunktsioone ja arendades rekreatsiooniks vajalikku infrastruktuuri. Esmalt arendatakse välja ülelinnalise tähtsusega haljasalad.

Arendusprojektide kavandamisel säilitatakse olemasolev haljastus või taastatakse see olemasolevas mahus ning järgitakse haljaslade sidususe ja rohelise võrgustiku toimimise printsiipe.

Haljastustööde ja istutuste tegemine toimub tööde teostaja ja linnavalitsuse vahelise lepingu (kokkuleppe) alusel, mille eelduseks on linnavalitsuse poolt kinnitatud haljastusprojektid nii kogu linnas kui ka linnaosades, korteriühistute, haridusasutuste territooriumidel jne. 

Linna eelarves nähakse ette rahalised vahendid linnakodanike ja III sektori kaasamiseks haljastuse ja heakorra taseme tõstmisele.

VISIOON

Narva haljastus aastal 2014 on oluline elukeskkonna osa, mis pakub narvalastele ja linna külalistele turvalisi, atraktiivselt kujundatud, hästi hooldatud, omapäraseid ja mitmekesistega kasutusvõimalustega rohealasid.

EESMÄRGID JA TEGEVUSSUUNAD

EESMÄRK 1: Liigiliselt mitmekesised, heas ökoloogilises seisundis, esteetilised ja korrastatud haljasalad

Mõõdikud:

· Liigiliselt mitmekesiste haljasalade osakaalu suurenemine (%)

· Pikaajaliste puuliikide osakaalu suurenemine tänavahaljastuses ja paplite osakaalu vähenemine (%)

· Halvas seisundis kõrghaljastuse osakaalu vähenemine (%)

· Linna haljasalade hooldatus vastavalt linna haljasalade hooldusintensiivsuse klasside nõuetele

· Linna tellimusel istutatud taimestiku väljalangemise osakaal (soovitav seis %)

Tegevussuund 1.1.

Olemasolevate linna haljasalade taimestiku uuendamine ja mitmekesistamine

(Märkus: antud tegevussuuna all käsitletakse haljasalasid, mis ei nõua terviklikku rekonstrueerimist)

Ülesanded:

1.1.1.Haljasalade inventeerimine

1.1.2. Haljasalade passisüsteemi loomine ja passistamine

1.1.3. Puiesteede ja kalmistute dendroloogiliste uuringute läbiviimine

1.1.4. Raie- ja istutuse kavade koostamine puiesteede uuendamiseks ja paplite väljavahetamiseks 

1.1.5.Puiesteede hooldus, raie- ja istutustööde teostamine 

1.1.6. Raie- ja istutuse kavade koostamine haljastuse uuendamiseks haljasaladel, mis ei vaja terviklikku rekonstrueerimist 

1.1.7. Haljasalade raie- ja istutustööde teostamine

1.1.8 Lilleklumpide rajamise kavade koostamine

1.1.9. Lilleklumpide rajamine

Tegevussuund 1.2.

Linna haljasalade rajamise ja hooldamise süsteemi väljatöötamine ja järjepideva hooldamise korraldamine 

(Märkus: siin on mõeldud linnale kuuluvaid haljasalasid, mitte kõiki linna territooriumil asuvaid haljasalasid)

Ülesanded:

1.2.1. Järelevalvesüsteemi väljatöötamine ja rakendamine linna haljastuse rajamise jälgimiseks 

1.2.2. Järelevalvesüsteemi väljatöötamine ja rakendamine linna haljasalade hooldustööde kvaliteedi kontrollimiseks 

EESMÄRK 2: Erinevate ea- ja huvigruppide vajadusi rahuldavad, atraktiivsed ja mitmekesiste kasutusvõimalustega haljasalad

Mõõdikud:

· Renoveeritud parkide arv (algseis, soovitud arv)

· Rajatud puhkealade arv (soovitud arv)

· Mitmekesiste kasutusvõimalustega (sh erinevatele eagruppidele) haljasalade hulga suurenemine (soovitud arv)

· Erinevatele huvigruppidele suunatud haljasalade hulga suurenemine (soovitud arv)

· Elanike rahulolu suurenemine ( küsitluse baasil algseis ja rahulolu suurenemine)

· Sobiva pargi-inventari (pingid, prügikastid) ja valgustitega varustatud haljasalade hulga suurenemine (algseis ja soovitud arv)

· Parkide ja puhkealade kasutatavuse suurenemine (uuringu põhjal algseis, kasutamise suurenemise %)

Tegevussuund 2.1. Parkide rekonstrueerimine ning uute puhke- ja haljasalade rajamine 

Ülesanded:

2.1.1.Haljasalade ajalooliste uuringute läbiviimine

2.1.2.Dendroloogiliste uuringute läbiviimine

2.1.3. Parkide, puhke- ja haljasalade detailplaneeringute koostamine

2.1.4. Parkide, puhke- ja haljasalade projekteerimine

2.1.5. Parkide, puhke- ja haljasalade rajamine/rekonstrueerimine 

Tegevussuund 2.2. Olemasolevate haljasalade kasutusvõimaluste mitmekesistamine 

(Märkus: Siit loetelust jäävad välja terviklikult rekonstrueeritavad ja uued haljasalad)

Ülesanded: 

2.2.1. Linnamööbli arengukava elluviimine

2.2.2. Mängu- ja spordiväljakute arengukava elluviimine

2.2.3. Teenuste infrastruktuuri loomine (koostöös partneritega) ja lepingute sõlmimine teenuste osutajatega

EESMÄRK 3: Ökoloogiliselt toimiv ja linna keskkonnaseisundit parandav rohestuktuur

Mõõdikud:

· müra ja õhusaaste vähenemine (algseis ja soovitud tase)

· linnametsade ökoloogilise seisundi paranemine (eksperthinnangu alusel – algseis ja paranemine)

· rohevõrgustiku sidususe säilimine (st ei ole katkestatud ehitistega)

· linnametsa virgestusalana kasutatavus (uuring)

· kaitsemetsa osakaalu suurenemine (% linnametsadest)

Tegevussuund 3.1. Kaitsehaljastuse säilitamine ja rajamine

Ülesanded:

3.1.1. Kaitsemetsade ja muu kaitsehaljastuse määramine läbi planeeringu

3.1.2. Tänavate, raudtee ja tootmise kaitsevööndite istutuskavade koostamine

3.1.3. Tänavate, raudtee ja tootmise kaitsevööndite rajamine

Tegevussuund 3.2. Linnametsade ökoloogilise seisundi parandamine ja virgestusalana kasutamise võimaldamine

Ülesanded:

3.2.1. Metsakorralduskavade koostamine ja raiete kavandamine metsade seisundi parandamiseks

3.2.2 Raiete ja korrastustööde teostamine

3.2.3. Terviseradade ja puhkekohtade rajamine metsades

Tegevussuund  3.3. Arendustegevuse reguleerimine elukeskkonna parandamiseks ja rohevõrgustiku säilitamiseks 

Ülesanded:

3.3.1. Nõuete väljatöötamine linna rohevõrgustiku alale kavandatava arendustegevuse 

reguleerimiseks detailplaneeringu faasis

3.3.2. Ehitusprojektidele esitatavate nõuete väljatöötamine linna avaliku ruumi haljastuse 

säilitamiseks ja/või rajamiseks  (avalikuks kasutamiseks mõeldud objektide puhul)

EESMÄRK 4. Elanike, ühiskondlike ja teiste organisatsioonide kaasatus linna haljastuse ja heakorra taseme tõstmisse ja teenuste mitmekesistamisse haljasaladel

Mõõdikud:

a) era- ja III sektori osalusel toimunud haljastusürituste arv aastas (algseis ja soovitav arv tulevikus) 

b) era- või III sektori poolt algatatud aktsioonide arv (soovitav arv)

c) partnerite poolt osutatavate teenuste mitmekesisus ja kvaliteet haljasaladel vastab määratud funktsioonile (eelnevalt haljasalade kaupa määratletud, mida soovitakse; mõõdetakse, kas see on saavutatud)

d) ühisprojektide arv

e) heakorraga seotud konkurssides osalejate arv (edaspidi selle suurenemine) (võib lisaks panna ka korraldatud konkursside arvu aastas, mis näitab mitmekesiste konkursside läbiviimist)

Tegevussuund 4.1. Partnerite kaasamine era- ja III sektorist haljasalade kasutusfunktsioonide laiendamiseks (sh finantseerimiseks) 

Ülesanded: 

4.1.1. Soovitavate püsiteenuste pakettide väljatöötamine haljasalade lõikes

4.1.2. Hangete korraldamine haljasaladel püsiteenuste pakkujate leidmiseks 

4.1.3. III sektori poolt algatatud heakorra- ja haljastusega seotud projektide kaasfinantseerimine linna eelarvest

Tegevussuund 4.2. Elanike heakorra-alase teadlikkuse tõstmine ja motiveerimine heakorrataseme tõstmiseks ning kaasamine heakorratööde läbiviimisse

Ülesanded:

4.2.1. Haljasalade hooldusnõuete ja/või hooldusvõtete tutvustamine elanikele (infomaterjalid internetis, koolitused)

4.2.2. Töö koolinoortega

4.2.3. Elamute heakorrakonkursside korraldamine, aktiivsemate elanike/ühistute tunnustamine

4.2.4. Hoogtööpäevade kavandamine ja läbiviimine (laupäevakute korraldamine, elanike kaasamine istutustöödele jmt)

Tegevussuund 4.3. Haljasalade hooldusnõuete ja/või hooldusvõtete tutvustamine ja nõustamine avalikus kasutuses olevate territooriumide haldajatele ja hooldustöid teostavatele firmadele 

Ülesanded:

4.3.1. Asutuste ja ettevõtete nõustamine haljastuse rajamiseks ja hooldamiseks (ekspertide poolt läbiviidud koolitused)

4.3.2. Ettevõtetele hooldusklasside nõuete tutvustamine

4.3.3.  Ettevõtete heakorrakonkursside korraldamine

4.3.4. Linna haljasaladel töid teostavatele ettevõtetele praktiliste õppepäevade korraldamine 

EESMÄRK 5. Tõhus järelevalve linna haljasalade turvalisuse ja heakorraeeskirjades määratletud haljastuse nõuete täitmise üle

Mõõdikud:

a) Elamute juurde kuuluvate haljasalade hooldamise kvaliteedi paranemine (mitu % haljasaladest on hooldatud vastavalt linna haljasalade hooldusintensiivsuse klasside nõuetele. See eeldab koolituse ja nõuete tutvustamise teostamist.)

b) Haljasalade hooldamise kvaliteedi paranemine avalikus kasutuses olevatel maadel (sõltumata omandivormist) (mitu % haljasaladest on hooldatud vastavalt linna haljasalade hooldusintensiivsuse klasside nõuetele)

c) Väärtegude (sh  vandalismijuhtumite) ja kuritegude arvu vähenemine haljasaladel (algseis ja soovitav arv tulevikus või vähenemise %)

d) Hooldamata rohealad osakaalu vähenemine (algseis, soovitav seis %)

Tegevussuund 5.1. Järelevalve süsteemi tõhustamine ja järelevalve teostamine heakorraeeskirjade täitmise üle (sh koostöö politseiga)

Ülesanded:

5.1.1. Koostöö tõhustamine keskkonnainspektsiooni, linna ja politsei vahel

5.1.2. Tegevusprogrammide loomine prioriteetsete probleemide käsitlemiseks 

Tegevussuund 5.2. Turvalisuse tagamine ja vandaalitsemise tõkestamine haljasaladel (sh koostöö politseiga) 

Ülesanded:

5.2.1. Turvakaamerate paigaldamine probleemsetesse piirkondadesse

5.2.2. Täiendava valgustuse paigaldamine probleemsetesse piirkondadesse

5.2.3. Täiendava patrullimise korraldamine probleemsetes piirkondades

EESMÄRK 6. Organisatsiooni suutlikkus ja pädevus haljastuse arengukavast tulenevate ülesannete täitmiseks

Mõõdikud:

a) Haljastuse arengukava kasutatakse sisendina teiste linna arengudokumentide koostamisel, arvestades haljastuse ökoloogilise, funktsionaalse ja esteetilise faktori olulisust

b) Haljastuse arengukavas ettenähtud tegevused on plaanipäraselt ellu viidud

c) Finantseerimise süsteem välja töötatud ja toimib

d) Arengukavast tulenevate ülesannete täitmiseks vajalikud ametikohad on loodud ja kvalifitseeritud spetsialistid on värvatud.

e) Spetsialistide kvalifikatsiooni tõus (atesteerimise tulemused)

Tegevussuund 6.1. Arengukava elluviimise jälgimine

Ülesanded:

6.1.1. Ühiskondliku (laiapõhjalise) järelevalvenõukogu moodustamine arengukava täitmise jälgimiseks ja selle töökorralduse põhimõtete väljatöötamine

6.1.2. Arengukava monitooring ja uuendamine 

Tegevussuund 6.2. Haljastuse finantseerimissüsteemi loomine

Ülesanded:

6.2.1. Haljastuse hooldamise ja arendamise järjepidevust tagava eelarve kujundamise põhimõtete väljatöötamine 

6.2.2. Eelarveväliste rahastajate kaasamise süsteemi loomine

6.2.3. Projektide koostamise ja elluviimise lisafinantseerimise süsteemi loomine

Tegevussuund 6.3. Haljastusspetsialistide värbamine ja koolitus

Ülesanded:

6.3.1. Arengukava täitmiseks vajaliku täiendava oskusteabe vajaduse väljaselgitamine

6.3.2. Olemasolevate spetsialistide täiendava koolitusvajaduse väljaselgitamine

6.3.3. Uute ametikohtade loomise vajaduse väljaselgitamine

6.3.4. Uute töötajate värbamine

6.3.5. Spetsialistide õigusalane ja erialane koolitus

